《题黄冈东坡潘氏亦颜斋》
宋代·贺铸

东坡有田谁料理，黧面苍毛潘氏子。
结茅题榜亦颜斋，农隙把书聊自喜。
潘乎潘乎信是颜之徒，终日何所论难真如愚。
世无孔父四科友，犹办箪食瓢饮陋巷环墙居。
百亩之收粒可数，天南有待东坡主。
更输什一补官仓，余勺几何供雀鼠。
会须不改其乐媚而翁，力田水旱由天公。
大胜心迹相违阮校尉，东西南北哭途穷。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。